服未备。同朕登极之日虽加中宫之称，然立后大典，朕亦何敢草率而行。于是申令礼部爰稽旧章，择吉于今日辰时，朕亲御冕衮，祭告天地祖宗御殿，遣差勋辅大臣平夷侯郑芝龙持节、定清侯郑鸿逵、内阁辅臣苏观生、朱继祚各捧册宝、冠服，立元妃曾氏为皇后。即于是日追封后父江西南昌府府学廪膳生员曾文彦为吉水伯、后母何氏为吉水伯夫人。皇后自十九龄作配朕躬，荷蒙毅宗皇帝于崇祯五年六月初三日遣官扬武侯薛濂、兵科左给事中许世荩持节捧册宝封朕为唐王、皇后为王妃，同日拜命。十余年来，皇后忠敬贞淑，与朕同修嘉行。朕性时有过刚，皇后婉赞，补益弘多。